User:ਪ੍ਰੋ ਜੋਗਾ ਸਿੰਘ ਵਿਰਕ/sandbox

ਅੰਗਰੇਜੀ ਚੰਗੀ ਤਰ੍ਹਾਂ ਕਿਵੇਂ ਸਿੱਖੀਏ (ਹੋਰਨਾਂ ਨਾਲ ਵੀ ਸਾਂਝਾ ਕਰਨਾ ਜੀ। ਖ, ਗ, ਜ, ਫ ਨੂੰ ਪੈਰੀਂ ਬਿੰਦੀਆਂ ਆਪ ਨਹੀਂ ਪਾਈਆਂ ਕਿਉਂਕਿ ਇਹ ਧੁਨੀਆਂ ਪੰਜਾਬੀ ਵਿੱਚ ਨਹੀਂ ਹਨ): ਇਸ ਬਾਰੇ ਯੂਨੈਸਕੋ ਦੀ 2008 ਵਿੱਚ ਛਪੀ ਪੋਥੀ ‘ਇਮਪਰੂਵਮੈਂਟ ਇਨ ਦ ਕੁਆਲਟੀ ਆਫ ਮਦਰ ਟੰਗ ਬੇਸਡ ਲਿਟਰੇਸੀ ਐਂਡ ਲਰਨਿੰਗ ਦੇ ਪੰਨਾ 2 ‘ਤੇ ਆਹ ਟੂਕ ਬੜੀ ਮਹੱਤਾ ਵਾਲੀ ਏ (ਇਹ ਪੋਥੀ ਸਾਰੀ ਦੁਨੀਆ ਵਿੱਚ ਖੋਜ ਕਰ ਕੇ ਲਿਖੀ ਗਈ ਸੀ)। ਟੂਕ: ਸਾਡੇ ਰਾਹ ਵਿੱਚ ਵੱਡੀ ਅੜਚਨ ਭਾਖਾ (ਭਾਸ਼ਾ) ਤੇ ਪੜ੍ਹਾਈ ਬਾਰੇ ਕੁਝ ਭਰਮ ਨੇ ਤੇ ਲੋਕਾਂ ਦੀਆਂ ਅੱਖਾਂ ਖੋਲ੍ਹਣ ਲਈ ਇਹਨਾਂ ਭਰਮਾਂ ਦਾ ਭਾਂਡਾ ਭੰਨਣਾ ਚਾਹੀਦਾ ਏ। ਅਜਿਹਾ ਹੀ ਇੱਕ ਭਰਮ ਇਹ ਵੇ ਪਈ ਪਰਦੇਸੀ ਭਾਖਾ ਸਿੱਖਣ ਦਾ ਵਧੀਆ ਢੰਗ ਇਸ ਦੀ ਪੜ੍ਹਾਈ ਦੇ ਮਾਧਿਅਮ ਵੱਜੋਂ ਵਰਤੋਂ ਏਂ। (ਅਸਲ ਵਿੱਚ, ਹੋਰ ਭਾਖਾ ਨੂੰ ਇੱਕ ਵਿਸ਼ੇ ਵੱਜੋਂ ਪੜ੍ਹਨਾ ਵਧੇਰੇ ਕਾਰਗਰ ਹੁੰਦਾ ਏ)। ਦੂਜਾ ਭਰਮ ਇਹ ਵੇ ਪਈ ਪਰਦੇਸੀ ਭਾਖਾ ਸਿੱਖਣ ਲਈ ਜਿੰਨਾ ਛੇਤੀ ਸ਼ੁਰੂ ਕੀਤਾ ਜਾਏ ਓਨਾ ਚੰਗਾ ਹੈ। (ਛੇਤੀ ਸ਼ੁਰੂ ਕਰਨ ਨਾਲ ਲਹਿਜਾ ਤਾਂ ਬਿਹਤਰ ਹੋ ਸਕਦਾ ਏ ਪਰ ਲਾਭ ਦੀ ਹਾਲਤ ਵਿੱਚ ਉਹ ਸਿੱਖਣ ਵਾਲਾ ਹੁੰਦਾ ਏ ਜਿਨ੍ਹੇਂ ਮਾਤ ਭਾਖਾ ਤੇ ਚੰਗੀ ਪਕੜ ਬਣਾ ਲਈ ਹੋਵੇ)। ਤੀਜਾ ਭਰਮ ਇਹ ਵੇ ਪਈ ਮਾਤ ਭਾਖਾ ਪਰਦੇਸੀ ਭਾਖਾ ਸਿੱਖਣ ਦੇ ਰਾਹ ਵਿੱਚ ਰੋਕ ਏ। (ਮਾਤ ਭਾਖਾ ਵਿੱਚ ਤਕੜੀ ਨੀਂਹ ਨਾਲ ਪਰਦੇਸੀ ਭਾਖਾ ਬਿਹਤਰ ਸਿੱਖੀ ਜਾਂਦੀ ਏ)। ਸਾਫ ਏ ਪਈ ਇਹ ਭਰਮ ਨੇ ਸੱਚ ਨਹੀਂ, ਪਰ ਮੁੜ ਵੀ ਇਹ ਨੀਤੀਘਾੜਿਆਂ ਦੀ ਇਸ ਸੁਆਲ 'ਤੇ ਅਗੁਆਈ ਕਰਦੇ ਨੇ ਪਈ ਦਾਬੇ ਵਾਲੀ ਭਾਖਾ ਕਿਵੇਂ ਸਿੱਖੀ ਜਾਵੇ। ਦੁਨੀਆ ਭਰ ਵਿੱਚ ਅੰਗਰੇਜੀ ਪੜ੍ਹਾਉਣ ਵਾਲੀ ਅਤੇ ਆਈਲਟਸ ਦਾ ਇਮਤਿਹਾਨ ਤੇ ਫੀਸਾਂ ਲੈਣ ਵਾਲੀ ਤੇ 'ਬੈਂਡ' ਦੇਣ ਵਾਲੀ ਇੰਗਲੈਂਡ ਦੀ ਸਰਕਾਰੀ ਸੰਸਥਾ ਬਰਿਟਿਸ਼ ਕਾਉਂਸਲ ਦੀ 2017 ਵਿੱਚ ਛਪੀ ਪੋਥੀ ‘ਇੰਗਲਿਸ਼ ਲੈਂਗੁਏਜ ਐਂਡ ਮੀਡੀਅਮ ਆਫ ਇਨਸਟਰਕਸ਼ਨ ਇਨ ਬੇਸਿਕ ਐਜੂਕੇਸ਼ਨ...’ ਦੇ ਪੰਨਾਂ 3 ‘ਤੇ ਆਹ ਲਿਖਿਆ ਏ : ‘ਚਾਰੇ ਪਾਸੇ ਇਹ ਸੋਚ ਪਸਰੀ ਹੋਈ ਏ ਪਈ ਅੰਗਰੇਜੀ ਭਾਖਾ ‘ਤੇ ਮੁਹਾਰਤ ਲਈ ਅੰਗਰੇਜੀ ਇੱਕ ਵਿਸ਼ੇ ਵੱਜੋਂ ਪੜ੍ਹਨ ਨਾਲੋਂ ਅੰਗਰੇਜੀ ਮਾਧਿਅਮ ਵਿੱਚ ਪੜ੍ਹਨਾ ਬਿਹਤਰ ਤੇ ਪੱਕਾ ਤਰੀਕਾ ਏ। ਪਰ ਇਸ ਸੋਚ ਲਈ ਕੋਈ ਸਬੂਤ ਹਾਸਲ ਨਹੀਂ’। ਬਰਿਟਿਸ਼ ਕਾਉਂਸਲ ਦੀ ਏਸੇ ਪੋਥੀ ਵਿੱਚ ਅੰਗਰੇਜੀ ਮਾਧਿਅਮ ਨਾਲ ਪੈਣ ਵਾਲੇ ਘਾਟਿਆਂ ਬਾਰੇ ਵੀ ਆਹ ਲਿਖਿਆ ਏ (ਪੰਨਾ 3): ‘ਛੇ ਤੋਂ ਅੱਠ ਸਾਲ ਲੱਗਦੇ ਨੇ ਪਈ ਕੋਈ ਅੰਞਾਣਾ ਏਨੀ ਕੁ ਅੰਗਰੇਜੀ ਸਿੱਖ ਲਵੇ ਪਈ ਉਹਨੂੰ ਪਾਠਮਾਲਾ (ਪਾਠਕ੍ਰਮ) ਵਿਚਲਾ ਵਿਸ਼ਾ-ਵਸਤ ਸਮਝ ਆ ਸੱਕੇ। ਏਨੇ ਸਾਲ ਲਾ ਕੇ ਵੀ ਉਹ ਅੰਗਰੇਜੀ ਏਨੀ ਚੰਗੀ ਨਹੀਂ ਸਿੱਖ ਸੱਕਦਾ ਪਈ ਉਹ ਉਤਲੀਆਂ ਜਮਾਤਾਂ ਵਿਚਲੀ ਪਾਠਮਾਲਾ ਨੂੰ ਚੰਗੀ ਤਰ੍ਹਾਂ ਸਮਝ ਸੱਕੇ’। ਜੇ ਅੰਗਰੇਜੀ ਮਾਧਿਅਮ ਵਾਲੇ ਬਾਲ ਦਾ ਇੱਕ ਸਾਲ ਦਾ ਖਰਚਾ ਪੰਜਾਹ ਹਜਾਰ ਵੀ ਮੰਨ ਲਈਏ ਤਾਂ ਵਿਆਜ ਤੋਂ ਬਿਨਾਂ ਵੀ ਅੱਠ ਸਾਲਾਂ ਦੇ ਚਾਰ ਲੱਖ ਬਣਦੇ ਨੇ। ਪੂਰਾ ਭਾਰਤ ਕਿੰਨਾ ਪੈਸਾ ਸੁਆਹ ਕਰਦਾ ਪਿਆ ਏ ਇਹ ਸੋਚਣ ਨਾਲ ਈ ਗਸ਼ੀ ਪੈ ਸੱਕਦੀ ਏ। ਅੰਞਾਣੇ ਦੇ ਅੱਠ ਸਾਲ ਸੁਆਹ ਹੋਣ ਦਾ ਕੀ ਮਤਲਬ ਏ ਇਹ ਹਰ ਜਣਾ ਭਲੀ-ਭਾਂਤ ਜਾਣਦਾ ਏ। ਸੋ, ਸਾਨੂੰ ਭਾਰਤੀਆਂ ਨੂੰ ਪਤਾ ਲੱਗ ਜਾਣਾ ਚਾਹੀਦਾ ਏ ਪਈ ਅੰਗਰੇਜੀ ਵਧੀਆ ਸਿੱਖਣ ਲਈ ਅੰਗਰੇਜੀ ਮੋਹ ਨਾਲੋਂ ਅੰਗਰੇਜੀ ਸਿੱਖਣ ਬਾਰੇ ਅੱਜ ਦੀ ਅੰਗਰੇਜ ਸਮਝ ਅਪਨਾਉਣ ਦੀ ਲੋੜ ਏ। ਪੰਜਾਬੀ ਮਾਧਿਅਮ ਵਾਲੇ ਬੱਚਿਆਂ ਨੂੰ ਅੰਗਰੇਜੀ ਇਸ ਕਰਕੇ ਨਹੀਂ ਆਉਂਦੀ ਪਈ ਕਿਉਂਕਿ ਓਥੇ ਪੜ੍ਹਾਈ ਈ ਨਹੀਂ ਏਂ, ਅੰਞਾਣੇ ਥੁੜਾਂ ਮਾਰੇ ਪਿਛੋਕੜ ਵਾਲੇ ਹੁੰਦੇ ਨੇ, ਤੇ ਪੜ੍ਹਾਈ ਲਈ ਕੋਈ ਉਤਸਾਹ ਨਹੀਂ ਹੁੰਦਾ। ਖੋਜ ਇਹ ਵੀ ਦੱਸਦੀ ਏ ਪਈ ਬਾਲ ਨਾਲੋਂ 15 ਸਾਲ ਤੋਂ ਵੱਧ ਉਮਰ ਵਾਲਾ ਪਰਦੇਸੀ ਜਾਂ ਦੂਜੀ ਭਾਖਾ ਛੇਤੀ ਤੇ ਬਿਹਤਰ ਸਿੱਖਦਾ ਏ। ਖੋਜ ਇਹ ਵੀ ਦੱਸਦੀ ਏ ਪਈ ਸਿੱਖਿਆ ਦਾ ਮਾਧਿਅਮ ਮਾਤ ਭਾਖਾ ਹੋਵੇ ਤਾਂ ਗਰੀਬ ਤੇ ਅਮੀਰ ਪਾੜ੍ਹਿਆਂ ਵਿਚਕਾਰ ਸਿੱਖਿਆ ਦਾ ਪਾੜਾ ਵੀ ਪਰਦੇਸੀ ਭਾਖਾ ਮਾਧਿਅਮ ਦੇ ਮੁਕਾਬਲੇ ਘੱਟ ਹੁੰਦਾ ਏ। ਭਾਖਾ ਦੇ ਮਾਮਲਿਆਂ ਬਾਰੇ ਮੇਰੇ ਵੀਡੀਓ Joga Virk – Youtube ਤੋਂ ਇਸ ਤੰਦ https://www.youtube.com/channel/UCcuqlzPpaMJogbwN3I6DLkg/videos?view_as=subscriber ਰਾਹੀਂ ਵੇਖੇ ਜਾ ਸੱਕਦੇ ਨੇ। ਭਾਖਾ ਦੇ ਮਾਮਲਿਆਂ ਬਾਰੇ ਦੁਨੀਆ ਭਰ ਦੀ ਖੋਜ, ਮਾਹਿਰਾਂ ਦੀ ਰਾਇ ਤੇ ਅੱਜ ਦੀ ਦੁਨੀਆ ਦੀ ਭਾਖਾਈ ਹਾਲਤ ਬਾਰੇ ਵਧੇਰੇ ਜਾਣਨ ਲਈ ਡਾ. ਜੋਗਾ ਸਿੰਘ ਦੀ ਲਿਖਤ 'ਭਾਖਾ ਨੀਤੀ ਬਾਰੇ ਅੰਤਰਰਾਸ਼ਟਰੀ ਖੋਜ: ਮਾਤ ਭਾਖਾ ਖੋਲ੍ਹਦੀ ਹੈ ਸਿੱਖਿਆ, ਗਿਆਨ ਅਤੇ ਅੰਗਰੇਜੀ ਸਿੱਖਣ ਦੇ ਦਰਵਾਜੇ' ਪੰਜਾਬੀ (ਗੁਰਮੁਖੀ ਤੇ ਸ਼ਾਹਮੁਖੀ), ਹਿੰਦੀ, ਡੋਗਰੀ, ਤਾਮਿਲ, ਤੇਲੁਗੂ, ਕੰਨੜ, ਮੈਥਿਲੀ, ਨੇਪਾਲੀ, ਮਰਾਠੀ, ਕੋਸਲੀ, ਤੇ ਅੰਗਰੇਜੀ ਵਿੱਚ ਤੇ ਕੁਝ ਹੋਰ ਲਿਖਤਾਂ https://archive.org/details/@joga_virk?tab=uploads ਅਤੇ http://punjabiuniversity.academia.edu/JogaSingh/papers ਪਤਿਆਂ ਤੋਂ ਪੜ੍ਹੋ। ਆਪ ਜੀ ਨੂੰ ਬੇਨਤੀ ਏ ਪਈ ਏਥੇ ਦੱਸੇ ਤੇ ਦੱਸੀਆਂ ਲਿਖਤਾਂ ਵਿੱਚ ਦਿੱਤੇ ਤੱਥ ਜਿਸ ਤਰ੍ਹਾਂ ਵੀ ਹੋ ਸੱਕੇ ਹੋਰਨਾਂ ਤੱਕ ਵੀ ਪੁੱਜਦੇ ਕਰਕੇ ਮਾਂ ਬੋਲੀਆਂ ਲਈ ਜੁੱਧ ਵਿੱਚ ਹਿੱਸਾ ਪਾਓ। ਮਾਂ ਬੋਲੀਆਂ ਜਿੰਦਾਬਾਦ! ਸਰਬੱਤ ਦਾ ਭਲਾ!